**Мікі́та Найдзё́наў** (нар. 1990, Пінск, Брэсцкая вобласць, БССР) — беларускі паэт і музыка.

Фронтмен гурту Hurma, вядучы радыёшоў «Бульбагіт» на Мінскай хвалі і аўтар шэрагу песень розных артыстаў. Аўтар песень для ўласных музычных праектаў і для іншых выканаўцаў. У 2007 годзе стаў пераможцам Адкрытага моладзевага конкурсу «Дні беларускай і шведскай паэзіі» ў Пінску (Брэсцкая вобласць). У 2015 — уладальнік прэміі «Залаты апостраф» у намінацыі «Дэбют» за найлепшую публікацыю вершаў у часопісе «Дзеяслоў». У 2015 годзе выдаў зборнік 60 вершаў «Развітанцы».

Біяграфія
---------

Нарадзіўся ў сям’і рускага, але гадаваўся бяз бацькі. Пазней, у снежні 2016 года прысвяціў песню «Люк, я твой тата» адсутнасці бацькі ў сваім выхаванні. Навучаўся ў школе № 14 Пінска (Брэсцкая вобласць). У дзяцінстве маці аддала Мікіту Найдзёнава ў музычную школу № 2 на гітару. У 2007 годзе перамог на «Днях беларускай і шведскай паэзіі» ў Пінску і ў якасці ўзнагароды падарожнічаў у Швецыю. У 2008 годзе паступіў у Інстытут журналістыкі БДУ, які скончыў у 2013 годзе. У 19 гадоў пачаў пісаць на беларускай і слухаць песні па-беларуску, бо зацікавіўся беларускай літаратурай. Пазней у красавіку 2017 года Мікіта Найдзёнаў адзначаў: *«З Някляева практычна для мяне пачыналася беларуская паэзія, ды і беларускае слова наогул»*. У 2013 годзе паступіў у магістратуру БДУ. У 2014 годзе ўладкаваўся вядоўцам на Радыё «Беларусь». Адначасна быў лідарам музычнага гурта «Хурма». Назву гурта ўтварылі ад скароту імёнаў першых удзельнікаў — Харытон, Уладзімір, Раман, Мікіта і Андрэй. У 2015 годзе паступіў у аспірантуру БДУ.

2 сакавіка 2018 года адзначыў: *«Апошнія некалькі гадоў жыву фактычна тым, што працую сонграйтэрам для розных артыстаў. Магу нават сказаць, што паволі беларусізую нашу эстраду»*. Адначасна працаваў вядоўцам перадачы «Бульбагіт» на радыё «Мінская хваля».

Станам на красавік 2023 года знаходзіўся ў СІЗА Жодзіна, імаверна за ўдзел у пратэстах 2020 года. У ліпені 2023 года Найдзёнава прысудзілі да трох гадоў «хатняй хіміі» па артыкуле 342 КК РБ.

Творчасць
---------

У 16 гадоў пачаў пісаць песні і выступіў гітарыстам з гуртам «Чубіньё» на Дні моладзі ў Пінску. У 2007 годзе 17-гадовым юнаком перамог на «Днях беларускай і шведскай паэзіі», якія ладзіліся ў Пінску. 15 верасня 2013 года выступіў з акустычнай праграмай «Упасці» ў Нацыянальным мастацкім музеі Рэспублікі Беларусь з нагоды Дня горада. 12 ліпеня 2013 года ў перадачы «Наша раніца» на «Агульнанацыянальным тэлебачанні» паведаміў, што адну з яго песень сталі ставіць на 20 радыёстанцыях Расіі, а таксама на адной радыёстанцыі Чыкага ў ЗША. У 2013 годзе яго музычны гурт «Хурма» атрымаў галоўную ўзнагароду фестывалю «Такія пернікі» і перамог на «Песні года», якую ладзіць «Агульнанацыянальнае тэлебачанне», у намінацыі «Беларускамоўны хіт». 3 снежня 2013 года гурт «Хурма» стаў пераможцам 1-га туру відэачарту «Тузіна гітоў» з кліпам «Давай на раз, два, тры».

У студзені 2014 года ўпершыню размясціў цыкл вершаў у часопісе «Маладосць». 14 лютага 2014 года абнародаваў свае вершы ў газеце «Літаратура і мастацтва». 24 лютага 2014 года чэмпіёнка 14-га Сусветнага чэмпіянату па вакале Дыяна Громава прадставіла 1-ю беларускамоўную песню «Адкажы» на верш Найдзёнава. 28 мая 2014 года ў клубе «Піраты» прадставіў сваю песню «Птушка» ў складзе гурта «Хурма». 28 мая 2014 года спявак Зміцер Нікановіч прадставіў у 16-м аўдыёчарце «Тузіна гітоў» песню «Ніколі», якую напісаў Найдзёнаў. Пагатоў, Нікановіч перамог з гэтай песняй у 17-м аўдыёчарце «Тузіна гітоў». 6 жніўня 2014 года гурт «Хурма» прадставіў відэакліп на песню «Хопіць ламаць камедыю», якой Мікіта Найдзёнаў зняўся са спявачкай Верай Зверавай. Пастаўношчыкам кліпу выступіў Рыгор Пасрэднік. У лістападзе 2014 года дэбютная нізка вершаў выйшла ў часопісе «Дзеяслоў». У лютым 2015 года выдаў другі цыкл вершаў у часопісе «Маладосць».

9 лютага 2015 года 24-гадовым маладзёнам атрымаў прэмію «Залаты апостраф» у намінацыі «Дэбют» за вершы ў часопісе «Дзеяслоў». Пры ўручэнні ўзнагароду адзначыў: «Больш за ўсё ў мяне стаіць пытанне на тэму кахання. Гэтым я натхняюся». 19 сакавіка 2015 года прадставіў альбом «Рэпіт» з гуртам «Хурма» ў мінскім клубе «Джэк». 16 мая 2015 года выступіў на 15-м фестывалі «Маладзечна» ў якасці лідара гурта «Хурма». Увечары адыграў з гуртам у Дзяржаўным літаратурным музеі Янкі Купалы ў Мінску. Цягам больш як гадавой падрыхтоўкі гурт запісаў 9 з 10 песень да альбому «Рэпіт», восем з іх былі новымі. За папярэднія 3 гады ў гурце «Хурма» змянілася больш за 10 музыкантаў. У склад гурта ўваходзілі басіст Максім Ганціеўскі, бубнач Зміцер Рынейскі, спявак Аляксей Куляшоў і нязменны гітарыст Яўген Кунічкін. Асноўную частку вершаў Найдзёнаў запісваў на тэлефон у Мінскім метро. 22 чэрвеня 2015 года Дзмітрый Нікановіч прадставіў у відэачарце «Тузіна гітоў» кліп на песню «Ключы», якую напісаў Найдзёнаў. У ліпені 2015 года абнародаваў у часопісе «Дзеяслоў» чарговую цыкл вершаў. 19 кастрычніка 2015 года анансаваў выхад музычнага альбому «Рэпіт» гурта «Хурма» ў перадачы «Добрай раніцы, Беларусь!» на тэлеканале «Беларусь 1». 27 лістапада 2015 года ў складзе гурта «Хурма» прадставіў альбом «Рэпіт» у сталічнай «Пляцоўцы хол».

Увосень 2015 года выдаў зборнік 60 вершаў «Развітанцы», большасць старонак якога прысвяціў каханню. У рыфмах прыбягаў да складаных, скразных сугуччаў, а таксама шырока карыстаўся алюзіямі і метафарамі. У студзені 2016 года змясціў цыкл вершаў у часопісе «Маладосць». 23 сакавіка 2016 года на верш Найдзёнава «За табой» Вольга Сацюк і Зміцер Нікановіч выканалі кавер італьянскай песні Эраса Рамацоці і Шэр «Больш чым можаш» (італ. «Più Che Puoi»). Мікіта Найдзёнаў напісаў верш для конкурсу «Заспявай 3.0» у намінацыі «Беларускі пераклад». У маі 2016 года паведаміў: "рыхтуем новую песню на верш з «Развітанцаў», на якую будзем здымаць прыгожы кліп. Пра саму кнігу «Развітанцы» Недаверкаў адзначыў: «тут тое самае яркае і саспелае, што са мной адбывалася цягам 3-х гадоў, ранейшага няма. А наконт вокладкі — гэта буцінанка, зробленая Надзеяй Букай. Называецца „Не губляйце галавы". Калі шчыра, то і цюльпаны, якія „не схаваю ў кватэры", і танцы, і развітанне — усё ў гэтым вобразе». Урэшце паэт анансаваў: «Хутка можна будзе набыць электронную і аўдыёверсію зборніка ва ўсіх найбуйнейшых інтэрнэт-крамах і праз сайт kniharnia.by». 26 верасня 2016 года фонд «Вяртанне» і партал «Тузін гітоў» абралі Мікіту Найдзёнава пераможцам конкурсу «Заспявай 3.0» у намінацыі «Замежны пераклад» за кавер гіта Эраса Рамацоці. 6 снежня 2016 года выйшаў відэакліп на песню «Люк, я твой тата», якую Найдзёнаў прысвяціў адсутнасці бацькі ў сваім гадаванні. Галоўную ролю ў кліпе рэжысёра Арцёма Лобача выканаў магілёўскі хлопчык Іван Клімовіч.

На чэрвень 2018 года напісаў 20 песень. 12 чэрвеня 2018 года згадаў: *«Са мной упершыню заспявалі па-беларуску Юзары, „Лайтсаўнд", „Нутэкі", Аляксей Грос. „Наві" спявалі мой беларускі пераклад песні „1944" Джамалы. Зараз гурт „Без Білета" рыхтуе кавер на Эда Шырана ў маім перакладзе»*. 16 лютага 2019 года ў Вілейцы адбыўся «Спеўны сход», падчас якога ансамбль «Адэліта» мясцовай школы мастацтваў выканаў песні англійскага гурта «Бітлз» у перакладзе на беларускую Мікіты Найдзёнава. Агулам Найдзёнаў пераклаў 16 песень «Бітлз». 24 сакавіка 2019 года выступіў са сваімі вершамі ў грамадскай залы сабора Кірылы Тураўскага ў Нью-Ёрку (ЗША) з нагоды святкавання Дня Волі. 11 жніўня 2019 года на 4-м «А-фэсце» ў Лошыцкім парку Мінска прадставіў музычную віктарыну «Сам-Шазам» па адгадванні мелодыі на падставе яе ўрыўку. 28 лютага 2020 года дуэт «Вел» выканаў на беларускім адборы на «Еўрабачанне» песню «Да відна», якую напісаў Найдзёнаў. З гэтай песняй «Вел» перамог на нацыяльным адборы.

У маі 2020 года Ганна Шаркунова і Зміцер Вайцюшкевіч заспявалі кавер на песню Лэдзі Гагі і Брэдлі Купера «Плыткі» (англ. «Shallow»). Тэкст для каверу напісаў Найдзёнаў. 14 студзеня 2021 года Зміцер Вайцюшкевіч прадставіў кліп на песню «Неверагоднасць», верш якой напісаў Найдзёнаў.

Крытыка
-------

16 мая 2016 года паэт Андрэй Хадановіч у якасці журы конкурсу «Заспявай 3.0» выказаў захапленне песняй «За табой», напісанай Найдзёнавым: «у аўтара перакладу Мікіты Найдзёнава з калегамі выйшаў шыкоўны прадукт — хоць зараз запускай на беларускую эстраду і ўсе айчынныя тэлеканалы». 25 мая кіраўнік фонду «Вяртанне» Павел Бераговіч таксама пагадзіўся: «Канечне, цяжка змагацца ў намінацыі „Замежны пераклад" з амаль бездакорным трыа Дзмітрыя Нікановіча, Вольгі Сацюк і Мікіты Найдзёнава».

Кніга
-----

* Развітанцы. — Мінск: Кнігазбор, 2015. — 76 с. — (Кнігарня пісьменніка). — ISBN 978-985-7144-13-6.

Зноскі
------

1. 1 2  Шчымлівая гісторыя ад Мікіты Найдзёнава **(нявызн.)**.  Партал «Тузін гітоў» (24 жніўня 2017). Праверана 21 студзеня 2021.
2. ↑  *Мікіта Найдзёнаў*. Мая Радзіма **(нявызн.)**.  «Маладзечанскае тэлебачанне» (28 студзеня 2019). Праверана 21 студзеня 2021.
3. 1 2 3 4  *Марыя Войцік.* На лініі кахання: інтэлегентны рок // *Літаратура і мастацтва* : газета. — 17 красавіка 2015. — № 15 (4815). — С. 15. — ISSN 0024-4686.
4. 1 2 3 4  *Мікіта Найдзёнаў.* А варыянт заўжды адзіны, калі ў радок кладуцца ямбы // *Маладосць* : часопіс. — Студзень 2014. — № 1 (722). — С. 13—15. — ISSN 0131-2308.
5. ↑  Мікіта Найдзёнаў: з Някляева для мяне пачыналася беларуская паэзія **(нявызн.)**.  Газета «Новы час» (13 красавіка 2017). Праверана 21 студзеня 2021.
6. 1 2 3  *Мікіта Найдзёнаў.* Бліжэй да раніцы // *Маладосць*. — Люты 2015. — № 2 (735). — С. 27-29.
7. ↑  *Давыдзенка*. 7 маладых паэтаў і паэтак Беларусі **(нявызн.)**.  Інтэрнэт-часопіс «34mag» (2 сакавіка 2018). Праверана 21 студзеня 2021.
8. 1 2  *Марта Мартынюк*. Мікіта Найдзёнаў: «Баюся пераўтварыцца ў машыну па напісанні песень» **(нявызн.)**.  Партал «Нататнік» (12 чэрвеня 2018). Праверана 21 студзеня 2021.
9. ↑  Музыку і паэта Мікіту Найдзёнава трымаюць у СІЗА Жодзіна **(нявызн.)**. *Еўрапейскае радыё для Беларусі* (26 красавіка 2023).
10. ↑
11. ↑  *Таццяна Шымук.* Адсвяткуем Дзень горада ў Мастацкім // *Літаратура і мастацтва* : газета. — 13 верасня 2013. — № 36 (4734). — С. 2. — ISSN 0024-4686.
12. ↑  «Хурма» на АНТ **(нявызн.)**.  Гурт «Хурма» (12 ліпеня 2013). Праверана 21 студзеня 2021.
13. ↑  «Сам галасую за сябе і раю іншым» **(нявызн.)**.  «Тузін гітоў» (3 снежня 2013). Праверана 21 студзеня 2021.
14. ↑  *Мікіта Найдзёнаў.* Марока // *Літаратура і мастацтва*. — 14 лютага 2014. — № 7 (4756). — С. 4.
15. ↑  Беларускамоўны дэбют Дыяны Громавай **(нявызн.)**.  «Тузін гітоў» (24 лютага 2014). Праверана 21 студзеня 2021.
16. ↑  «Хурма» на АНТ: «Гэта жарт, а не пратэст» **(нявызн.)**.  «Тузін гітоў» (6 мая 2014). Праверана 21 студзеня 2021.
17. ↑  Дзмітрый Нікановіч. Мова трэндова **(нявызн.)**.  «Тузін гітоў» (28 мая 2014). Праверана 21 студзеня 2021.
18. ↑  Пераможцу «Тузіна гітоў» Дзмітрыя Нікановіча ўпадабаў Канстанцін Меладзэ **(нявызн.)**.  «Тузін гітоў» (30 чэрвеня 2014). Праверана 21 студзеня 2021.
19. ↑  «Хурма» зняла «таннае амерыканскае порна» **(нявызн.)**.  «Тузін гітоў» (6 жніўня 2014). Праверана 21 студзеня 2021.
20. ↑  *Мікіта Найдзёнаў.* Гэтага не зразумее ніхто апроч // *Дзеяслоў* : часопіс. — Лістапад-снежань 2014. — № 6 (73). — С. 173—178.
21. ↑  *Сяргей Сацюк*. Лаўрэат «Залатога апострафа» Мікіта Найдзёнаў: Калі ты пішаш — гэта праўда — ты не можаш не пісаць **(нявызн.)**.  БелаПАН (10 лютага 2015). Праверана 21 студзеня 2021.(недаступная спасылка)
22. ↑  *Ганна Грыбцова*. Гурт «Хурма» змяніў вобраз **(нявызн.)**.  «Тузін гітоў» (17 сакавіка 2015). Праверана 21 студзеня 2021.
23. ↑  Гісторыя правінцыйнага рамантыка ад Дзмітрыя Нікановіча **(нявызн.)**.  «Тузін гітоў» (22 чэрвеня 2015). Праверана 21 студзеня 2021.
24. ↑  *Мікіта Найдзёнаў.* Не яго дзен // *Дзеяслоў*. — Ліпень-жнівень 2015. — № 4 (77). — С. 92-105.
25. ↑  «Добрай раніцы, Беларусь!». Гурт «Хурма» **(нявызн.)**.  Гурт «Хурма» (19 кастрычніка 2015). Праверана 21 студзеня 2021.
26. ↑  *Мікалай Янкойць*. «Адразутак» лідара «Хурмы»: Ядвіга Паплаўская, Гвен Стэфані і Ксенія Сітнік. Секс не прапаноўваць **(нявызн.)**.  Партал «Куку» (27 лістапада 2015). Праверана 21 студзеня 2021.
27. ↑  Мікіта Найдзёнаў. Развітанцы: Вершы **(нявызн.)**(недаступная спасылка).  Саюз беларускіх пісьменнікаў (21 студзеня 2016). Архівавана з першакрыніцы 21 студзеня 2021. Праверана 21 студзеня 2021.
28. ↑  *Мікіта Найдзёнаў.* Салёныя сны // *Маладосць*. — Студзень 2016. — № 1 (746). — С. 44-53.
29. ↑  *Мікіта Недаверкаў*. Мікіта Найдзёнаў, Вольга Сацюк і Дзіма Нікановіч выканалі гіт Эраса Рамацоці па-беларуску **(нявызн.)**.  Газета «Наша ніва» (23 сакавіка 2016). Праверана 21 студзеня 2021.
30. ↑  Выбітныя // *Маладосць*. — май 2016. — № 5 (750). — С. 4-10.
31. ↑  Названыя пераможцы «Заспявай 3.0» **(нявызн.)**(недаступная спасылка).  Фонд «Вяртанне» (26 верасня 2016). Архівавана з першакрыніцы 12 чэрвеня 2021. Праверана 21 студзеня 2021.
32. ↑  *Іван Мікалаеў, партал «Млын»*. У Вялейцы гіты «Бітлз» прагучалі па-беларуску **(нявызн.)**.  Прэс-цэнтр «Хартыя’97» (17 лютага 2019). Праверана 21 студзеня 2021.
33. ↑  *Наталля Казей*. «Бітлз па-беларуску»: гіты легендарнага брытанскага гурта загучалі на матчынай мове **(нявызн.)**.  «Агульнанацыянальнае тэлебачанне» (23 лютага 2019). Праверана 21 студзеня 2021.
34. ↑  Імпрэза да Дня Волі 2019 **(нявызн.)**(недаступная спасылка).  Беларуска-амерыканскае задзіночанне (20 сакавіка 2019). Архівавана з першакрыніцы 26 студзеня 2021. Праверана 21 студзеня 2021.
35. ↑  *Вікторыя Целяшук*. На А-фэсце ў Мінску зладзілі модны паказ і накармілі ўсіх мясам і музыкай **(нявызн.)**.  Газета «Звязда» (12 жніўня 2019). Праверана 21 студзеня 2021.
36. ↑  *Вікторыя Целяшук*. Дванаццаць на адну: хто прадставіць Беларусь на «Еўрабачанні—2020» **(нявызн.)**.  Газета «Звязда» (26 жніўня 2019). Праверана 21 студзеня 2021.
37. ↑  *Яўгенія Шыцько.* «ЛіМ»-люстэрка // *Літаратура і мастацтва*. — 6 сакавіка 2020. — № 9 (5065). — С. 3.
38. ↑  *Надзея Кудрэйка.* Ганна Шаркунова: «Калі мяне называюць эстрадай, я крыўджуся» // *Культура* : газета. — 16 мая 2020. — № 20 (1459).
39. ↑  Гераіня жаночага маршу пратэсту знялася ў кліпе «Неверагоднасць» да песні Вайцюшкевіча **(нявызн.)**.  Радыё «Свабода» (14 студзеня 2021). Праверана 21 студзеня 2021.
40. ↑  *Андрэй Хадановіч*. «Кантакт музыкі з паэзіяй адбыўся» **(нявызн.)**.  «Тузін гітоў» (16 мая 2016). Праверана 21 студзеня 2021.
41. ↑  *Павел Бераговіч*. «Інтанаванне перадусім» **(нявызн.)**.  «Тузін гітоў» (25 мая 2016). Праверана 21 студзеня 2021.

Спасылкі
--------

* У сацыяльных сетках: Фейсбук, У кантакце, Ціўцер, Ютуб
* Мікіта Найдзёнаў **(нявызн.)**.  Музычны партал «Тузін гітоў» (28 верасня 2019). Праверана 21 студзеня 2021.
* Мікіта Найдзёнаў **(нявызн.)**.  Беларускі ПЭН-цэнтр (4 кастрычніка 2021). Праверана 21 студзеня 2021.(недаступная спасылка)
	+ Непаўторная «Хурма» (прэм’ера альбому)
* Мікіта Найдзёнаў **(нявызн.)**.  Тэлеканал «Белсат» (28 верасня 2019). Праверана 21 студзеня 2021.
* *Павел Свярдлоў*. «Культурная сядзіба»: Мікіта Найдзёнаў, які піша беларускую эстраду па-беларуску **(нявызн.)**.  «Еўрарадыё» (2 сакавіка 2020). Праверана 21 студзеня 2021.

|  |  |
| --- | --- |
| ⚙️   Нарматыўны кантроль | ЗЭКББ: CNB-ar1614447 |